八月五日歌
作者：顧況
朝代：唐

paragraphs: 四月八日明星出，摩耶夫人降前佛。
八月五日佳氣新，昭成太后生聖人。
開元九年燕公說，奉詔聽置千秋節。
丹青廟裏貯姚宋，花蕚樓中宴岐薛。
清樂靈香幾處聞，鸞歌鳳吹動祥雲。
已於武庫見靈鳥，仍向晉山逢老君。
率土普天無不樂，河清海晏窮寥廓。
梨園第子傳法曲，張果先生進仙藥。
玉座淒涼遊帝京，悲翁迴首望承明。
雲韶九奏杳然遠，唯有五陵松柏聲。